Kommissionens direktiv 2004/59/EF

af 23. april 2004

om ændring af Rådets direktiv 90/642/EØF for så vidt angår de deri fastsatte maksimalgrænseværdier for brompropylatrester

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(1), særlig artikel 7, og

ud fra følgende betragtninger:

(1) I henhold til Kommissionens forordning (EF) nr. 2076/2002 af 20. november 2002 om forlængelse af den periode, der er angivet i artikel 8, stk. 2, i Rådets direktiv 91/414/EØF, og om afvisning af optagelse af visse aktive stoffer i bilag I til dette direktiv og tilbagetrækning af godkendelser af plantebeskyttelsesmidler, der indeholder disse stoffer(2), kan visse medlemsstater indtil den 30. juni 2007 opretholde godkendelser af plantebeskyttelsesmidler, der indeholder visse stoffer, for hvilke det i direktiv 91/414/EØF(3) fastsættes, at de ikke kan optages i bilag I til dette direktiv.

(2) Maksimalgrænseværdierne afspejler anvendelsen af de minimumsmængder af pesticider, der skal til for at opnå effektiv plantebeskyttelse, anvendt på en sådan måde, at der opnås den lavest mulige toksikologisk acceptable restkoncentration, især med hensyn til forbrugernes skønnede indtagelse gennem føden.

(3) Maksimalgrænseværdierne sættes til bestemmelsesgrænseværdien, hvis anvendelsen af plantebeskyttelsesmidler til godkendte anvendelsesformål ikke medfører påviselige pesticidrester i eller på fødevaren, eller hvis der ikke er nogen godkendte anvendelsesformål, eller hvis de anvendelsesformål, der er godkendt af medlemsstaterne, ikke er blevet underbygget med de nødvendige data, eller hvis anvendelsesformål i tredjelande, der medfører restkoncentrationer i eller på levnedsmidler, som kan blive bragt i omsætning på EF's marked, ikke er blevet underbygget med de nødvendige data.

(4) Der bør løbende holdes øje med maksimalgrænseværdierne for pesticider. De kan ændres under hensyntagen til nye anvendelser og nye oplysninger.

(5) Kommissionen har fået forelagt oplysninger om væsentlige anvendelsesformål i henhold til direktiv 91/414/EØF for brompropylat. Oplysningerne danner tilstrækkeligt grundlag til at vurdere de europæiske forbrugeres indtagelse.

(6) Godkendelserne af brompropylat skal trækkes tilbage senest den 31. juli 2007. Under hensyntagen til den tid, det tager for restkoncentrationer af brompropylat at forsvinde fra fødekæden, bør de midlertidige maksimalgrænseværdier for restkoncentrationer vedrørende disse væsentlige anvendelsesformål tages op til revision senest den 31. december 2008.

(7) Forbrugernes livslange eksponering for brompropylat via fødevarer, som evt. indeholder restkoncentrationer af disse pesticider, er blevet vurderet. Beregningerne viser, at de ændrede maksimalgrænseværdier sikrer, at det acceptable daglige indtag ikke overskrides.

(8) Forbrugernes akutte eksponering for brompropylat via hver af de fødevarer, som evt. indeholder restkoncentrationer af dette pesticid, er blevet vurderet. Beregningerne viser, at de ændrede maksimalgrænseværdier sikrer, at den akutte referencedosis ikke overskrides.

(9) Maksimalgrænseværdierne for restkoncentrationer af brompropylat bør derfor ændres.

(10) Direktiv 90/642/EØF bør derfor ændres i overensstemmelse hermed.

(11) De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE DIREKTIV:

Artikel 1

Maksimalgrænseværdierne for brompropylat i bilag II til direktiv 90/642/EØF erstattes af dem, der er fastsat i bilaget til nærværende direktiv.

Artikel 2

1. Medlemsstaterne vedtager og offentliggør senest den 24. oktober 2004 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

De anvender disse bestemmelser senest fra den 25. oktober 2004.

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 23. april 2004.

På Kommissionens vegne

David Byrne

Medlem af Kommissionen

(1) EFT L 350 af 14.12.1990, s. 71. Senest ændret ved Kommissionens direktiv 2004/2/EF (EUT L 14 af 21.1.2004, s. 10).

(2) EFT L 319 af 23.11.2002, s. 3. Senest ændret ved Kommissionens forordning (EF) nr. 1336/2003 (EUT L 187 af 26.7.2003, s. 21).

(3) EFT L 230 af 19.8.1991, s. 1. Senest ændret ved Kommissionens direktiv 2004/20/EF (EUT L 70 af 9.3.2004, s. 32).

BILAG

">TABELPOSITION>"